عبرت مجموعة من النسوة الجمعويات بجهة الداخلة، عن تذمرهن الشديد من تنظيم سباق “الصحراوية” بجهة الداخلة، وأكدن بأن هذه التظاهرة جابت الذل لهاد الجهة، وبغات تضرب جميع العادات والأعراف المعروفة على ناس المنطقة ف الزيرو، حسب ما عبرو عليه. هاد الجمعويات بنات الداخلة، فتصريحاتهم لعدد من المنابر المحلية، أكدوا بأن المشرفين على السباق، اعتامدوا على مبدأ الإقصاء الممنهج، وبأن أغلب المشاركات ف التظاهرة اللي تصرفات فيها فلوس صحيحة، جاو من خارج الجهة، فالوقت اللي المرأة المحلية تم إقصائها ولا مكان لها فالتظاهرة. واستنكرت النساء الجمعويات، المحاباة الكبيرة التي تحظى بها المسؤولة عن السباق من طرف بعض الجهات محليا، ومستغربين كذلك من الأساليب اللي كتعتامد عليهم مولات السباق، وكيفاش كيتفرض على جميع المنتخبين يحضروا ويدعموا السباق بأموال طائلة، واخا كان من التهميش هو نصيبهم فكل تفاصيل و مراحل هاد التظاهرة. العيالات الجمعويات صرحوا كذلك بأنه سبق ليهم شاركوا ف السنوات الأولى للسباق، ظنا منهم أنه يحمل أبعادا إنسانية وعندو طابع اجتماعي، ولكن من بعد مابانت ليهم النوايا الحقيقية للمنظمين و للتظاهرة ككل، ولاو كيطالبوا بتوقيف هاد العبث اللي مامعروفاش أهدافو أصلا، و اللي كيضرب ف عادات وتقاليد ناس المنطقة وخلات الجميع يتفرج ويضحك فيهم. 
عيالات جمعويات بالداخلة: سباق “الصحراوية” جاب الذل للمنطقة ديالنا!